Man gevonnis ná hy vrou 20 keer steekMonroe Clayton Lee in die hof. (Foto: Verskaf deur SAPD) ŉ Man wat sy vrou meer as 20 keer met ŉ mes gesteek het terwyl sy haar kleindogter in haar arms gehad het, is vandeesweek in die Noord-Kaapse hooggeregshof tot effektief 26 jaar agter tralies gevonnis. Monroe Clayton Lee is skuldig bevind aan moord, asook twee aanklagte van aanranding met die doel om ernstig te beseer nadat hy in die proses die babatjie in sy vrou se arms ook raakgesteek en probeer het om sy dogter, die ma van die baba, ook met die mes te steek. Kapt. Olebogeng Tawana, woordvoerder van die polisie, sê die voorval het op 20 Augustus 2016 in Kimberley gebeur toe Lee sy vrou, Mitashja, met ŉ mes aangeval het. Mitashja het hul kleindogter in haar arms gehad en die babatjie het ook twee steekwonde opgedoen, een in die bors en een in haar gesig. IOL berig regter Bulelwa Pakati het in die uitspraak gesê Lee se optrede het nie net sy vrou se lewe geëis nie, maar die hele familie geraak en getraumatiseer. Sy het daarop gewys dat Lee se oudste dogter, die baba se ma, geen kontak met hom wil hê nie, terwyl sy jonger dogter se skoolwerk agteruitgegaan en sy selfmoordneigings het. “Die baba, wat deur die beskuldigde beseer is, het twee wonde opgedoen. Die kind het nou pyn wanneer sy opgetel word en sal sê, ‘My oupa het my seergemaak’,” het Pakati gesê. Diamond Fields Advertiser berig Pakati meen hoewel daar nie bewyse is dat die moord met voorafbedagte rade gepleeg is nie, het Lee wel die direkte voorneme gehad om sy vrou dood te maak. Die Noord-Kaapse polisiebestuur het die ondersoekwerk in die saak en samewerking tussen die polisie en die nasionale vervolgingsgesag (NVG) geloof. “Die vonnis sal dien as afskrikmiddel vir persone wat die weerloosheid van vroue en kinders wil misbruik,” het Tawana gesê.